“อรินสิริ แลนด์” ปรับลดราคาขายหุ้น IPO เหลือ 1.80 บาท/หุ้น เปิดจองซื้อ 1-3 ก.ค.62
“อรินสิริ แลนด์" ปรับลดราคาขายหุ้น IPO เหลือ 1.80 บาท/หุ้น เปิดจองซื้อ 1-3 ก.ค.62
“อรินสิริ แลนด์" ปรับลดราคาขายหุ้น IPO เหลือ 1.80 บาท/หุ้น เปิดจองซื้อ 1-3 ก.ค.62
27 มิ.ย. 2562

บริษัท อรินสิริ แลนด์ จำกัด (มหาชน) หรือ ARIN เปิดเผยว่า บริษัทปรับแบบแสดงรายการข้อมูล (ไฟลิ่ง) ที่ยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) จำนวน 150,000,000 หุ้น คิดเป็นร้อยละ 25.00 ของจำนวนหุ้นที่ออกและเรียกชำระแล้วทั้งหมดของบริษัทภายหลังการเสนอขายหุ้นเพิ่มทุนในครั้งนี้
ทั้งนี้ ARIN สรุปราคาเสนอขาย IPO ครั้งใหม่เป็น 1.80 บาท ลดจากเดิมที่ตั้งไว้ 3.10 บาท/หุ้น และกำหนดระยะเวลาจองซื้อในวันที่ 1-3 ก.ค.62 โดยบริษัทจะนำหุ้นสามัญเข้าจดทะเบียนในตลาดหลักทรัพย์ เอ็ม เอ ไอ (mai) และมี บล.คันทรี่ กรุ๊ป เป็นที่ปรึกษาทางการเงิน และเป็นแกนนำผู้จัดการการจัดจำหน่ายโดยไม่รับประกันการจำหน่ายหุ้นในครั้งนี้ ขณะที่ บล.เออีซี และ บล.ไอร่า เป็นผู้ร่วมจัดจำหน่ายฯ ซึ่งไม่รับประกันการจำหน่ายหุ้นในครั้งนี้เช่นกัน
สำหรับวัตถุประสงค์ของการใช้เงินที่ได้จากการระดมทุนในช่วงปี 62-63 เพื่อเป็นเงินทุนสำหรับการพัฒนาโครงการ และ/หรือ เป็นเงินทุนหมุนเวียนในการดำเนินธุรกิจ จำนวน 170 ล้านบาท เป็นการพัฒนาโครงการปัจจุบัน 3 โครงการและโครงการในอนาคต 4 โครงการ และชำระคืนหนี้ 100 ล้านบาทเป็นการไถ่ถอนหุ้นกู้ที่ครบกำหนดไถ่ถอนวันที่ 14 ธ.ค.62
อย่างไรก็ตาม รายงานข่าวจาก ARIN ระบุว่า บริษัทยังได้เปลี่ยนแปลงผู้บริหารของบริษัทฯ หลังจากที่นายสุชาติ ชมกลิ่น กรรมการผู้จัดการ ติดโผเป็น รมว.แรงงาน ในคณะรัฐมนตรี (ครม.) ชุดใหม่ โดยล่าสุด ณ วันที่ 4 มิ.ย.62 บริษัทแจ้งว่ามี พล.ต.อ.วีรพงษ์  ชื่นภักดี ดำรงตำแหน่งประธานกรรมการ และ กรรมการอิสระ ขณะที่นางสาววิมลจิต อรินทมะพงษ์ ดำรงตำแหน่งกรรมการผู้จัดการ